Lesen 23
Olsem Wanem Mipela i Raitim na Tanim Tok Bilong Ol Buk na Nius?
Bilong autim “gutnius” long “olgeta kantri, na olgeta lain, na olgeta tokples, na olgeta lain pipol,” mipela i save wokim ol buk na nius long winim 700 tokples. (Revelesen 14:6) Olsem wanem mipela inap mekim dispela bikpela wok? Bilong mekim olsem, mipela i gat ol man bilong raitim ol atikol em ol i stap long planti kantri na mipela i gat winim 3,300 trensleta—olgeta i Witnes Bilong Jehova.
Pastaim ol i raitim ol tok long tok Inglis. Gavening Bodi i bosim wok bilong Dipatmen Bilong Raitim Tok i stap long hetkota bilong mipela. Dispela dipatmen i givim ol asainmen long ol brata bilong raitim ol atikol, na ol i stap long hetkota na long sampela brens ofis. Ol dispela brata bilong raitim ol atikol ol i bilong kain kain hap, olsem na ol buk na nius bilong mipela i gat ol stori bilong kain kain kalsa, na ol man bilong olgeta hap i amamas long ritim.
Ol i salim ol atikol i go long ol trensleta. Taim ol i stretim pinis ol atikol na Gavening Bodi i givim tok orait long ol, orait ol bai salim ol atikol long rot bilong kompiuta i go long ol trenslesen tim long olgeta hap. Ol trensleta bai tanim tok, sekim gut, na ritim na skelim gut tok ol i tanim. Ol i wok strong long yusim ol “trupela tok” we bai kamapim gut mining bilong tok Inglis long tokples ol i tanim tok long en.—Saveman 12:10.
Ol kompiuta i hariapim wok. Ol kompiuta i no inap kisim ples bilong ol man i raitim tok na ol man i tanim tok. Tasol ol kompiuta program i helpim ol long mekim hariap wok bilong ol. Ol Witnes Bilong Jehova i bin wokim wanpela kompiuta program ol i kolim MEPS (Multilanguage Electronic Publishing System). Long rot bilong en, ol inap raitim tok bilong planti handret tokples, putim ol piksa, na redim bilong prinim.
Bilong wanem mipela i mekim kain bikpela wok olsem, maski mipela i mas tanim tok i go long ol tokples em sampela tausen manmeri tasol i save mekim? Mipela i mekim olsem, bikos Jehova i laik “kisim bek olgeta kain man na em i laik bai ol i kisim stretpela save long tok i tru.”—1 Timoti 2:3, 4.
Wanem ol samting i insait long wok bilong raitim ol buk na nius bilong mipela?
Bilong wanem mipela i tanim ol buk na nius bilong mipela long planti tokples tru?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn